Hópsýking lungnabólgu í Kína af völdum nýrrar veiru Alþjóðaheilbrigðismálastofnunin ( WHO ) og Sóttvarnastofnun Evrópusambandsins ( ECDC ) hafa vakið athygli á hópsýkingu lungnabólgu í Wuhan borg í suður Kína að undanförnu . Á tímabilinu 31. desember 2019 til dagsins í dag hefur sýkingin verið staðfest hjá 41 einstaklingi og einn látist . Allir virðast hafa smitast á matarmarkaði í Wuhan borg ( Seafood City market ) en ekkert smit á milli manna hefur verið staðfest . Svo virðist sem lungnabólgan sé orsökuð af nýrri kórónaveiru sem er frábrugðin þeim kórónaveirum sem orsökuðu SARS ( Severe acute respiratory syndrome ) í suður Kína ( og fleiri löndum ) á árunum 2002 - 2003 og MERS ( Middle East respiratory syndrome ) sem greinst hefur í Mið-Austurlöndum frá 2012 . Báðar þessar sýkingar hafa valdið dauða hjá mörg hundruðum einstaklinga . Ekkert bóluefni er til við sýkingunni og engin veirulyf . Að svo stöddu er ekki ástæða til neinna sértækra aðgerða og ekki ástæða til ferðatakmarkana til suður Kína . Einstaklingar sem koma hingað til lands frá Wuhan borg í Kína með kvef hósta og hita eru beðnir um að upplýsa heilbrigðisstarfsmenn um sínar ferðir . Ekki er þörf á að allir einstaklingar leiti til heilbrigðiskerfisins sem nýlega hafa verið í Kína og fá kvef eða hósta . Einungis þeir sem veikjast alvarlega eða sem áhyggjur hafa af sínum veikindum leiti til heilbrigðiskerfisins . Upplýsingum um veikindin í Kína hefur verið dreift til heilsugæslunnar og til smitsjúkdómalækna .